b'\n_START_ARTICLE_\nKampen (Helsingfors)\n_START_PARAGRAPH_\nKampen (finsk: Kamppi) er en bydel i sentrale Helsingfors. Kampen er str\xc3\xb8ket som strekker seg s\xc3\xb8rvestover fra jernbanestasjonen. Kampen er en del av den administrative bydelen Kampmalmen. Kampen avgrenses av gatene J\xc3\xa4rnv\xc3\xa4gsgatan \xe2\x86\x92 Mannerheimv\xc3\xa4gen \xe2\x86\x92 Skillnadsgatan \xe2\x86\x92 Nylandsgatan \xe2\x86\x92 Sinebrychoffgatan \xe2\x86\x92 Bulevarden \xe2\x86\x92 Sandvikskajen \xe2\x86\x92 Mechelingatan._NEWLINE_Navnet kommer trolig av det franske campement, \xc2\xabekserserplass\xc2\xbb. P\xc3\xa5 1700-tallet var det svenske milit\xc3\xa6re anlegg i omr\xc3\xa5det; disse ble overtatt av den russiske armeen da Finland kom under Russland p\xc3\xa5 1800-tallet. De fleste kasernene ble \xc3\xb8delagt under den finske borgerkrigen i 1918, men \xc3\xa9n av de gamle kasernene \xe2\x80\x93 tegna av den store arkitekten Carl Ludvig Engel \xe2\x80\x93 er bevart._NEWLINE_Utover p\xc3\xa5 1800-tallet utvikla Kampen og R\xc3\xb6dbergen (fi. Punavuori) seg til fattige forsteder i byens utkant. Fra 1870-tallet ble mye av omr\xc3\xa5det regulert og bebygd med leieg\xc3\xa5rder. Kampen har i dag 10 000 innbyggere, mens 30 000 mennesker har sitt arbeid i bydelen.\n_START_SECTION_\nBygninger i Kampen\n_START_PARAGRAPH_\nGlaspalatset (fi. Lasipalatsi) ved Mannerheimv\xc3\xa4gen ble bygd i 1936, og var tenkt som en midlertidig bygning for de olympiske lekene i 1940. Det st\xc3\xa5r fortsatt, og er blitt et verneverdig bygg fra den klassiske funksjonalismen. Tennispalasset fra 1938 er ogs\xc3\xa5 et OL-anlegg. Hallen ble under OL i 1952 brukt bl.a. til basketball. I 1970 skulle hallen rives, men ble spart og fungerer i dag som kino. Det modernistiske Bilhuset (fi. Autotalo) er bygd i 1959.'